TV-gids Dinsdag 9 September 2014
JY LEES NOU TV-gids Dinsdag 9 September 2014
17:30 Bravo! (kykNET): Die hele episode word gewy aan die Silwerskermfees: die pryse, die flieks wat gewys is en die bekendes wat dit bygewoon het.
18:00 Villa Rosa (kykNET): Wouter se vertrek versomber die gemoedere in die Villa, en veral Fritz en Sussie kry swaar. Louw se verjaarsdag bring almal saam, maar onderstreep ook onderliggende onsekerhede in verhoudings. Astrid kry ’n onverwagse besoeker en wat sy hoor, is musiek vir haar ore.
18:30 7de Laan (SABC 2): Oppiekoffie vier sy 25ste verjaarsdag. Intussen word Altus onkant gevang met ’n nuwe ontwikkeling in die Masiya-sage.
18:30 Binnelanders (kykNET): “Anoniem” se klagte het die hele Kiepersol in rep en roer – en daar word ’n vergadering belê. ’n Platsak Karli kies die verkeerde persoon om af te pers, en Quinton se uitlatings maak die wêreld ’n bietjie moeiliker.
19:30 Die Nataniël Tafel (kykNET): Piekniekgeregte is maklik om te verpak en te vervoer, en is heerlik warm of teen kamertemperatuur. Nataniël wys hoe.
20:00 Pandjiewinkelstories (kykNET): Die streng juf. Gous van die kantoor het ’n geheime lewe wanneer sy die kantoordeur agter haar toemaak: Sy leef in ’n droomwêreld waar sy Blossom is. Maar met die kantoor se Kerspartytjie haal die werklikheid Blossom in.